Dávid a ngáyalan Gad nâ: “Ngokod yakwí mā á nyɔ́l. Mazombo ku á mɔ́ mə́ Ńtondôbə[19], amú ǹnə́m ngɔ́l wóé ó nə anén a lodo nə́ á mɔ́ mə́ bǒd ńgɔ̄ mə́ kə ku !” 14Ńdɔ̄ hḿ Ńtondôbə a ngálóm mbada mənye á ńnam Ísraɛ̂l, o ndzí naa, bod bə́ wúú naa bakúda məwóm zamgbál. 15Ńdɔ̄ fə̄ Zambá á ngālóm éngəlɛs á Yērúzalɛm nə́ á dzâ nyé hədá ábōg yə̄ nâ ǎ ngadzâ yǎ fɔ̄ɔ̄ nyé, ńdɔ Ǹtondôbə a ngábəbə, a dúgán sīngī ábé ásə̄ dí, ńdɔ a ngádzó ai éngəlɛs endáman nâ: “Abím tē ! Dúgán ai wɔ́ wóe.” Hála éngəlɛs Ǹtondôbə a ńtə́lə yǎ babi ai ǹgín Ornân, mǎn Yebusít. 16Á bɛ̄dē mís á yób nā, Dávid a ńtálā éngəlɛs Ǹtondôbə a tə́lə á zāŋ yób ai sí a tyé yǎ ókəŋ bítá wóé ábám, a sámá wā á Yērúzalɛm. Ńdɔ̄ Dávid ai bənyia bod mvié bə́ bə̄gə́ miǹkud, bə́ ngáman búdúbú ai məsú á sí mətsɔ́. 17Ńdɔ̄ Dávid a ngádzó ai Zambá nâ: “Sə mǎ mə̄ ngábénde nâ bə́ bɔ zitɔ́g bǒd yā á ńnam a, sə mǎ mə̄ ngásə́m a, mə bɔ̌ é dzam á nə́ ábē a ? É bod bə́sə̄ bá, bə́ nə ǹkunda biyə́m, bɔ́ bə́ bɔ̄ dzé ? Ǎ Ńtondôbə, Zambá wama, wɔ́ wóe ó dzūmbu ma á yób ai ndâ bod dzama ésə, hədá tə amalá lâdzimbi ayɔŋ dóé !” 18Ńdɔ éngəlɛs Ǹtondôbə a ngádzó ai Gad nə́ á kad Dávid nâ: “Dávid a bɛ́də́ á lóŋ alatâr ósú Ńtondôbə á ńgīn Ornân, mǎn Yébusit.” 19Ńdɔ fɔ́ɔ́ Dávid a ngábɛ́d anə́ ḿból Ńtondôbə a ngálóm nye m̀bándá ânyu Gad. 20Ornân a ngávəŋan, a ńtálā éngəlɛs, ńdɔ a ngásɔbɔ ai bɔ́n bóé bə́nyi. Ornân a ngábə́ á tsâg ovə́ga. 21Ńdɔ̄ Dávid a ngákə̄ ábə̄ nyé ńdɔ Ornân a ngábəbə, a yénə́ Dávid, ńdɔ a ngákwí á ńgīn, a lában ai məbɔ́ŋ á sí ósū Dávid, a lúī ńlō á sí. 22Dávid nyé ai Ornân nâ: “Váá ma abódā sí yā ńgīn wóe, mə́ lóŋ Ǹtondôbə alatâr étēde. Váá mā dɔ́ ású é táŋ mɔní lákyəbə ai dɔ́ eyɔ̌ŋ te amalá láyi səlan ai ayɔŋ.” 22Ńdɔ